360_Gradë
Mënyra e organizimit të një emisioni
Në hyrje të çdo emisioni kemi siglën, e cila zgjat 24 sekonda, që nis me një pamje të sheshit Skënderbej në qendër të Tiranës për të ndjekur rrjedhën e qendrave kryesore si figura përfaqësuse të gjithë qytetit e problematikës së tij. Gjatë gjithë këtij kalimi, fjalë tejet të dëgjuara në debatet e diskutimet e ndryshme shqiptare shfaqen në ekran ku mbizotërojnë ato më konotacion negativ si: Albanofobi, Mëkatarë, Falsitet, Partitokraci, Provokacion..., që në vetevete përbën një risi pasi në shumicën e rasteve(marrim parasysh emisione si “Opinion” nga Blendi Fevziu,  “Të paekspozuarit” nga Ylli Rakipi, “Real Story” nga Sokol Balla,  “Tonight” nga Ilva Tare, “Studio e Hapur” nga Eni Vasili etj) nuk kemi shfaqje të shkrimeve të tjera përveç emrit të vetë emisionit. Mbas prezantimit me temën që gjendet e afishuar poshte në të majtë të ekranit, moderatori Artur Zheji paraqet dhe të ftuarit e mbrëmjes që mund të variojnë nga 1, 2, 4 apo dhe 6 në ditë të ndryshme. “Akullin” e thyen menjëhere Zheji që i drejtohet me një pyetje të drejtpërdrejtë njërit prej të ftuarve duke i hapur rrugë diskutimit. Kalimi i fjalës herë te njëri personazh herë te tjetri rrjedh natyrshëm pasi spontaniteti është një nga veçoritë që karakterizjnë dhe moderatorin e emisionit. Mbas spoteve të shkurtra publicitare rikthimi në studio mund të bëhet me një insert informativ i krijuar nga stafi i emisionit ose siç quhet ndryshe “ndërkallje360o” ku paraqitett shkurtimisht gjithëçka plus që duhet të di audienca rreth temës që po trajtohet. Të ftuarit janë profesionistë të fushës rreth të cilës diskutohet por ka dhe të ftuar që janë bërë tashmë si “miq” shtëpie duke qënë prezentë në shumë puntata të emisionit. Veçojmë këtu: drejtorin e informacionit në FoxNews Bledian Koka, gazetarin Denis Dyrnjaja, moderatorin Arian Çani. Po ashtu një e veçantë e këtij emisioni janë lidhjet telefonike apo me Skype që kryen kryesisht me gazetaren e Ora News në Romë, Alba Kepi apo me ish-studentin e dhjetorit tashmë profesor në Boston, Ilir Demaliaj. Ndryshe nga moderatorët e tjerë Artur Zheji me raste ndjen nevojën të përfshihet dhe vetë në emision duke mbajtur një qëndrim. Ai ka krijuar një stil unik ku për disa momente “vetëftohet” në emisonin e tij. Një tjetër veçori e këtij emisioni është se gjatë zhvillimit të debatit drejtuesi bën disa pyetje ose në dukje hedh disa hipoteza të cilat bëhen jo pa qëllim për të ngacmuar audiencën por edhe për ti nxitur të ftuarit të zbulojnë më tepër nga ajo që ata e quajnë informacion “konfidencial”. Biseda që zhvillon Artur Zheji i afrohet asaj cka sociologu e studiuesi Erving Goffman i referohet si “Fresh talk”. Ky term nënkupton se mes të ftuarve dhe moderatorit bëhet një bisedë spontane ku bashkëbiseduesit ndërrojnë vazhdimisht rolet. Po ashtu edhe studioja e emisionit është në formën e një rrethi ku të gjithë të mund të ndihen sa më komod e në kushte të barabarta tamam si një metaforë e kalorësve të tryezës së rrumbullakët me mbretin Artur në mes. Për ta bërë edhe më të kuptueshmë temën për gjithë audiencën Zheji e zhvesh nga terminologjia e specializuar politike duke përdorur një gjuhë mjaft të përafërt me komunikimin tonë të përditshëm.